**Режим на влизане и излизане в Канада и въведени карантинни мерки в** **страната**

**(към 7 май 2020 г.)**

|  |  |
| --- | --- |
| Въведени мерки по отношение режима на влизане и излизане в Канада | **От 00.01 ч. на 21 март е в сила временно затваряне на границата между Канада и САЩ за пътувания с цел туризъм и развлечение.** **Изключение от забраната** се предвижда **само за доставчиците на стоки и услуги** и за работещите в съседната страна жители от двете страни на границата. **Забраната бе удължена на този етап до 21 май.**  **От 15.04.2020 г. е в сила изискването** **всички пристигащи на територията на Канада лица да носят маски**.  **От 12.00 ч. на обяд на 20.04.2020 г. влиза в сила изискването за** **задължително носене на маски от всички пътници (по въздух, суша и вода), вкл. транзитно преминаващите през Канада.** Изключения наредбата предвижда единствено за деца до 2 год. възраст и хора с някои видове увреждания.  С цел ограничаване на незаконното преминаване на границата **между Канада и САЩ бе сключено реципрочно споразумение за връщане обратно на нелегалните мигранти, подаващи молби за убежище след 00:01 ч. на 21 март.** Споразумението ще остане **в сила до отмяна на обявеното временно затваряне** на границата между двете страни.    **Ще бъде възможно транзитно преминаване на чужди граждани през Канада при спазване на следните задължителни условия:**   * Транзитът да се осъществява **по въздух**; * Пътуващите **задължително да притежават канадска виза / eTA;** * Да не проявяват грипоподобни симптоми.   **Осъществяването на транзит на този етап е допустимо само в рамките на същия ден, като пристиганията и излитанията на пътниците следва да стават от един и същи терминал, на едно и също летище**.  **Определение на канадските власти за** **преминаващ транзитно през Канада пътник**: Пътник, който пристига и отпътува на едно и също летище „в разумен срок“. В рамките на престоя се изчаква в стерилна зона. Не се позволява преминаване през митница (официално влизане в Канада), както и използване на вътрешни полети до други канадски летища, от които да бъде извършен международният полет. В случай че горните условия не могат да бъдат изпълнени и единствената опция включва полет през Канада, пътуващият/ите следва да се свържат с представител на транспортното министерство на Канада *Transport Canada*.  **От 12:00 ч. на 18.03.2020 влезе в сила забрана за пътуване на чужди граждани до Канада**, с изключение на: лица с постоянно пребиваване в Канада, членове на семействата на канадски граждани, акредитирани дипломатически представители в Канада и членовете на техните семейства, членове на самолетни екипажи, граждани на САЩ и пътници, преминаващи транзитно през Канада. Забраната е в сила до 30 юни.  **Забраната не се отнася също за лица с** **валидни работни и студентски визи. Ще могат да влизат в Канада и чужди граждани, подали молби за постоянно пребиваване, както и за студентски визи, и получили писмено одобрение на молбите си преди 12:00 ч. на 18.03.2020 г.**  **Въведен е** **задължителен 14-дневен период на самоизолация** за всички завръщащи се в Канада пътници.  **Лицата, чиито разрешения за престой в Канада изтичат в рамките на следващите 30 дни следва незабавно да подадат заявления за удължаване на срока.** Последното ще им осигури легален статут на пребиваване за времето до вземане на решение по молбата за удължаване от канадска страна (*implied status*). **Подаване на заявления за удължаване се извършва** **само при наличие на валидно разрешение за престой**.  **Всички пътници, които проявяват грипоподобни симптоми**, **включително канадски граждани, няма да имат право да се качат на полет за Канада** (На въздушните превозвачи се възлага задачата да проверяват здравословното състояние на пътниците преди качване в самолета).  **Всички международни полети до и от Европа ще бъдат извършвани за момента единствено през следните 3 летища в страната:**   * Торонто – летище „Лестър Пиърсън“ (с връзки до Лондон и Франкфурт); * Монреал – летище „Пиер Трюдо“ (с връзки до Франкфурт и Париж); * Летището във Ванкувър (връзка до Лондон);   Въвеждат се **засилени хигиенни мерки и**  **медицински прегледи по летищата**. Въздушните екипажи се задължават да подават сигнал при съмнение за пътник със симптоми на COVID-19.  Канадското правителство **обяви отлагане началото на сезона на круизните кораби**.    Наложена е **забрана за акостиране на канадските пристанища на кораби с капацитет над 500 пътници и екипаж**.  Наложена е **забрана за навлизане на кораби в арктически води през целия сезон на 2020 г.** |
| Въведени мерки по отношение на влизане и излизане на транспортни средства (включително такива при транзитно преминаване) в Канада | Редовното преминаване на канадската сухоземна и морска граница със САЩ от страна на камиони с доставки, членове на екипажи на морски съдове и превозния персонал на влакове, работници, на които често се налага преминаване на границата, ще бъдат позволени без изискване за 14-дневна изолация.  Като част от обявеното извънредно положение, властите **в провинция Нова Скоша наложиха ограничения за влизане в провинцията от 6.00 на 23 март 2020 г.** Мярката обхваща всички входни пунктове на провинцията и е валидна за всички видове превоз. Извършват се полицейски проверки на преминаващите.  Властите на **Северозападните канадски територии също наложиха забрана за влизане през всички входни пунктове**, с изключение за заетите в сектори от жизнено важно значение.  **От 01.04.2020 г. са в сила следните временни ограничения за движение на територията на страната:**  **На границата между провинциите Онтарио и Квебек, на изхода от Отава в посока гр. Гатино, са обособени КПП.** Строг контрол се осъществява в часовите интервали 09.30-11.30 ч. и 13.30-15.30 ч., когато се пропускат само лица, притежаващи подписана от работодател служебна бележка, удостоверяваща наличието на служебна необходимост от преминаване. Мярката е в сила и за дипломатически служители. Извън посочените времеви интервали по маршрута се извършват случайни проверки.  **Ню Брунсуик** – наложени са ограничения за влизане в провинцията на външни за нея лица.  **Остров Принц Едуард** – пристигащите пътници се подлагат на мед. преглед; Всички пристигащи в провинцията (включително идващите от други канадски провинции) са задължени да преминат през задължителен 14-дневен период на самоизолация.  **Манитоба** – разкрити са КПП на петте най-натоварени кръстовища, свързващи провинцията със провинциите Саскачуан и Онтарио.  **В провинция Квебек са в сила мерки, ограничаващи пътуванията между редица общини**. В следващите дни поетапно ще бъдат премахвани ограничителните мерки, както следва:   * На 11 май се премахват ограниченията за влизане в следните райони: Abitibi-Témiscamingue, Saguenay–Lac-Saint-Jean, La Tuque and Outaouais (с изключение на Гатино); * На 18 май се премахват ограниченията за влизане в следните райони: Lower Saint-Lawrence, Gaspé, Magdalen Islands, North Shore и Charlevoix.   Представители на канадските служби за сигурност са упълномощени да следят за спазването на въведените ограничения за движение, премиването през поставените КПП и да се осведомяват за здравословното състояние на гражданите. |
| Въведени карантинни/ограничителни мерки за гражданите. | **Въведен е задължителен 14-дневен период на самоизолация за всички пристигащи в Канада международни пътници.**  **От 00.01 ч. на 15 април 2020 г. са в сила нови изисквания за всички пристигащи**  **в Канада пътници (по суша, море или въздух, независимо дали проявяват или не грипоподобни симптоми) – Те ще трябва да представят „План за самоизолация“:** Необходимо е на адреса, на който посочват, че ще пребивават: да няма лица над 65 год. възраст и уязвими лица; да е налице достъп до храна/лекарства в близост (т.е. не в отдалечени местности). **В случай че посочените изисквания не могат да бъдат спазени, лицата ще бъдат настанявани под задължителна карантина в обекти, посочени от канадските здравни власти (хотели).** Мярката е валидна за цялата страна.  **Предвиждат се строги наказания за нарушителите –** глоба до 750 хил. кан. долара и / или лишаване от свобода за срок от 6 месеца.  **За виновно създаващите риск от смърт или сериозно увреждане на здравето на други лица** **се предвиждат глоби в размер на 1 млн. долара и затвор до 3 години**.  **Предвижда се налагане на глоби на** **лицата, неспазващи разпоредбите на федералното законодателство** **по отношение на въведената карантина. Глобите са в размер между 275 – 1000 долара, в зависимост от сериозността на нарушението.**  **Забранява се придвижване с градски транспорт за лица, проявяващи грипоподобни симптоми.**  **Недопустимо е прилагане на режим на самоизолация, заедно с лица от уязвими групи.**  **Забранява се използване на вътрешни полети или пътуване с влак на пътници, проявяващи грипоподобни симптоми.** |
| Въведени ограничения/забрани за вносителите/износителите на стоки и услуги. | **Към момента няма налична информация за въведени забрани и ограничения.** |